runetrust/blame-folketinget-dk huggingface dataset:
Zenia Stampe (RV), 2025-02-27:
Ja, det er måske rigtigt.
Jeg synes jo også, at klimaloven jo lige drejer motorvejen i en lidt anden retning.
Sådan kan man jo se det lidt forskelligt, afhængig af om man ser det udefra eller indefra.
Jeg synes, den har betydet meget for den måde, vi arbejder på her, og den har helt klart skabt en hel anden kadence for hele klimapolitikken.
Men det er jo rigtigt, at den også har tilpasset sig det, der er virkeligheden herinde.
Det er måske også derfor, at jeg er radikal.
Jeg er stor tilhænger af systemkritik, men jeg tror også på det der med, at man får det passet ind i folkestyret.
Det er jo det, der gør, at det ikke bliver revolutioner, men reformer; men tankerne til reformerne skal jo tit fødes af nogle lidt revolutionære typer.
Aaja Chemnitz (IA), 2025-02-28:
Vi er jo nødt til at være opmærksomme på alle mulige detaljer i det her, fordi det selvfølgelig også er enormt indgribende i forhold til de familier, som det drejer sig om, og vi ved også, at der sikkert er mange, der lytter med til den her debat.
Derfor tror jeg også, det er vigtigt, at vi er åbne over for, at det, såfremt der er brug for flere ressourcer, i hvert fald er et spørgsmål, som vi ikke skal skabe hindringer for i Folketinget, og det vil jeg høre om Socialdemokratiet er enige i.
Mai Mercado (KF), 2025-02-28:
Tak for ordet, formand, og tak til hr. Mike Villa Fonseca for at sætte fokus på akutberedskabet.
Jeg har siddet i Folketinget i mange år, og jeg tror, det er første gang, at jeg har skullet hæve pulten heroppe.
Det prøver jeg ikke så tit; det plejer at være omvendt, altså at man skal sænke den, fordi der er så mange høje.
Tak for et godt og også velformuleret beslutningsforslag, for et godt akut beredskab er vigtigt.
Det er jo med til at sikre, at patienterne bliver mødt hurtigt og kompetent af veluddannede reddere, paramedicinere, læger og andet personale.
For at sikre trygheden er der også løbende udviklet og udbygget på området.
Der anvendes ambulancer, akutbiler, køretøjer bemandet med paramedicinere, ligesom der anvendes lægehelikoptere m.v., og hjerteløberne gør en kæmpe indsats.
Men som flere andre også har været inde på, har vi for nylig vedtaget en sundhedsreform, hvor vi har bedt regionerne om at sikre et stærkt akutberedskab i hver enkelt region.
Derfor tilslutter vi os også det betænkningsbidrag, der er fremlagt af regeringen.
Tak for ordet.
Aaja Chemnitz (IA), 2025-02-28:
Tak for ordførerindlægget.
Vi er jo mange partier, herunder også Socialdemokratiet, men også Inuit Ataqatigiit, der har kæmpet for den her sag, og derfor er det glædeligt, at vi står og skal behandle det her lovforslag i dag.
Jeg kunne godt tænke mig at spørge ind til det her med VISO og den nye enhed, der skal etableres.
For det er jo tre ansatte, og hvis man kigger på de her 460 sager, er der fagfolk, der vurderer, at omkring 80 pct. af dem skal genvurderes, fordi der har været de her psykologiske test, og det vil sige noget, der ligner omkring 400 sager.
Så derfor er det her jo også et spørgsmål om ressourcer.
Flemming Møller Mortensen (S), 2025-02-28:
Ja, jeg kan markere helt tydeligt, at vi naturligvis er interesserede i, at den her lov skal blive en succes, og at den skal ske fyldest, både i forhold til det, der er det fremadrettede, og det, der er det bagudrettede.
Aaja Chemnitz (IA), 2025-02-28:
Tak til ordføreren for talen, og også tak for de mange gode refleksioner, som IA også deler.
Jeg synes også, at det er på sin plads, netop som jeg sagde tidligere, at være opmærksom på alle detaljer i det her lovforslag, fordi det er så indgribende.
Noget af det, man kan konstatere med lovforslaget, er jo også, at det er kommunalbestyrelserne, der sådan set tidligere har truffet en beslutning om at anbringe et barn og på ny skal tage stilling til, om barnet fortsat skal blive anbragt, eller om det skal hjemgives.
Det spørgsmål, som man naturligt får, er, om der kan være en bias.
For VISO-enheden skal selvfølgelig lave en faglig indstilling til kommunalbestyrelserne, men det er jo også en beslutning, som man tidligere har truffet, og som man skal gå imod.
Derfor bliver det ekstremt afgørende, at man ligesom får sikret, at man lytter til de fagpersoner, som der er, og det kunne jeg godt tænke mig at høre Venstres holdning til.
Louise Elholm (V), 2025-02-28:
Tusind tak for spørgsmålet.
Det er jo en vigtig pointe, at vi skal være opmærksomme på, at man også lytter til de anbefalinger, der kommer.
Der vil selvfølgelig altid være personer, der skal træffe beslutningerne, og ja, de har haft sagerne før, og det kan være en risiko.
Så min opfordring vil være, at vi følger området tæt, og at vi følger med i, hvordan det går, og om der er nogen problemer med det.
Det tror jeg er den bedste måde, vi kan gribe det an på.
For vi har det system i Danmark, hvor det foregår ude i kommunerne.
Det kommer vi ikke til at lave om på, men vi kan jo godt følge op på, om folk bliver behandlet ordentligt, og om der bliver taget de hensyn, som er hensigten med det her lovforslag.
Så jeg vil bare sige, at jeg synes, at vi skal følge med i, hvordan det her går videre herefter.
Aki-Matilda Høegh-Dam (N), 2025-02-28:
[Ovenstående er en helt uredigeret gengivelse af talerens eget manuskript som modtaget af Folketingets Administration onsdag den 19. marts 2025.
Der tages således forbehold for mulige fejl og mangler].
»tak, bare en kort bemærkning«
[Ovenstående er en helt uredigeret gengivelse af talerens eget manuskript som modtaget af Folketingets Administration onsdag den 19. marts 2025.
Der tages således forbehold for mulige fejl og mangler].
Louise Elholm (V), 2025-02-28:
Jeg ved ikke, hvordan jeg skal forstå det, for der er ikke nogen højttaler her.
Aki-Matilda Høegh-Dam (N), 2025-02-28:
Det var netop for at sige, at det er virkelig svært at følge med, fordi det går så hurtigt.
Jeg ved, at der er rigtig mange, der følger med i den her debat.
»Malinnaatissinnaasuugutsigit«
[Ovenstående er en helt uredigeret gengivelse af talerens eget manuskript som modtaget af Folketingets Administration onsdag den 19. marts 2025.
Der tages således forbehold for mulige fejl og mangler].
»hvis vi kan få dem til at følge med« [Ovenstående er en helt uredigeret gengivelse af talerens eget manuskript som modtaget af Folketingets Administration onsdag den 19. marts 2025.
Der tages således forbehold for mulige fejl og mangler].
Hvis vi kunne få dem til at følge med, ville det være meget værdsat.
Så hvis man lige giver tid til pause, så de lige kan oversætte færdigt, inden den næste taler får ordet.
Det var blot det.
Tak for det.
Jens Henrik Thulesen Dahl (DD), 2025-02-28:
I Danmarksdemokraterne bakker vi op om, at retssikkerheden i sager med grønlandske familier i Danmark styrkes gennem en sagsbehandling, hvor der tages hensyn til grønlandsk sprog og kultur.
I Danmarksdemokraterne ønsker vi samtidig et øget fokus på retssikkerheden i alle anbringelsessager.
Det at fjerne et barn fra dets familie er noget af det mest indgribende, man kan foretage sig over for en familie.
Der vil desværre altid være børn, der ikke kan eller skal bo hjemme, men der vil også være børn, som godt kan bo hjemme eller i netværket med den rette hjælp og støtte til familien.
Derfor bakker Danmarksdemokraterne ikke op om barnets lov, som danner rammelovgivningen for behandlingen i anbringelsessager.
Og derfor har vi i Danmarksdemokraterne også nogle opklarende spørgsmål, som vi vil stille under udvalgsbehandlingen, der relaterer sig til de mange fejl og mangler og knæk i retssikkerheden, der ses på anbringelsesområdet.
Men som sagt er vi positive over for lovforslaget og ser frem til dets videre behandling.
Tak for ordet.
Louise Brown (LA), 2025-02-28:
Vi behandler, som andre før mig har nævnt, et beslutningsforslag, hvor man ønsker at centralisere det præhospitale beredskab og oprette et nationalt akutberedskab.
I Liberal Alliance anerkender vi til fulde, at der er udfordringer med det nuværende system.
Der kan være uhensigtsmæssigheder i regionsgrænser og også i koordinering på tværs af regioner, hvilket kan have betydning for responstid og i sidste ende patientsikkerheden, og det er vitterligt en udfordring, vi skal tage seriøst.
Vi kan også sagtens se fornuften i at placere beredskaberne mere hensigtsmæssigt og måske ud fra et mere nationalt samlet perspektiv frem for uf fra en regionsopdelt tilgang.
Men forslaget, som det er formuleret her, tror vi ikke nødvendigvis løser problemerne, da det ikke umiddelbart giver beredskabet adgang til de f.eks. fire forskellige regionale systemer, der findes.
Vi er stærkt bekymrede for de konkurrencemæssige konsekvenser af en decideret nationalisering af ambulanceområdet.
Ambulancekørslen har allerede de seneste år været ramt af massive hjemtagninger, og statsrevisorerne er lige nu ved at undersøge, om de her hjemtagninger i regionerne er foregået på et korrekt grundlag.
Hvis beredskabet nationaliseres, frygter vi, at hele markedet kan risikere at forsvinde, og at private aktører mister deres rolle i ambulancedriften.
Selv hvis der gennemføres en udbudsrunde, vil en enkelt leverandør sandsynligvis komme til at dominere markedet, hvilket kan bringe os tilbage til monopollignende tilstande.
Det tror vi hverken vil gavne økonomien eller kvaliteten.
Der skal ikke herske nogen tvivl om, at vi ønsker et stærkt præhospitalt beredskab, men det må ikke ske på bekostning af konkurrence og innovation.
Derfor kommer vi ikke til at støtte dette forslag.
Tak for ordet.
Halime Oguz (SF), 2025-02-28:
Vores ordfører på området, fru Kirsten Normann Andersen, blev desværre forhindret.
Derfor er jeg blevet indskiftet.
Det er afgørende, at vi har et velfungerende akutberedskab i hele Danmark.
Det er et grundlag for vores tryghed, at vi ved, vi kan få hjælp, hvis vi rammes af sygdom eller ulykke, lige fra den første kontakt og til vi får hjælpen.
Det siger sig selv, at den akutte indsats er den vigtigste, men den er også den dyreste, hvis beredskabet alene skal dække alle livstruende hændelser.
Geografi betyder også noget, hvad flere ordførere før mig også påpeger betyder noget, for jo mere tyndtbefolkede områderne er, jo dyrere bliver det.
Derfor er det afgørende for et godt beredskab, at det er tilpasset det lokalområde, som skal dækkes, og der er afgjort plads til, at man lokalt kan samtænke forskellige indsatser.
Der er bare forskel på, om man skal dække hovedstadsområdet, eller om man skal dække Vestjylland, og et godt beredskab kræver forskellige løsninger til forskellige udfordringer, som man bedst kender lokalt.
I SF er vi optaget af det nære sundhedsvæsen, herunder akutberedskabet.
Derfor har vi også været med til at indgå en sundhedsaftale, som netop handler om det.
De meget forskelligartede geografiske og lokale udfordringer med beredskab skal håndteres i den nye sundhedsreform, fordi det giver bedre mulighed for en helhedsorienteret løsning.
Så selv om vi deler og anerkender forslagsstillerens intentioner, stemmer vi ikke for beslutningsforslaget.
Jeg skulle også hilse fra Enhedslisten og Radikale Venstre og sige, at de heller ikke støtter forslaget.
Tak for ordet.
Mike Villa Fonseca (UFG), 2025-02-28:
Tak for det, formand.
Og tak til Folketingets partier og medlemmer for, at vi i dag behandler beslutningsforslaget B 77.
Det handler om at etablere et nationalt akutberedskab, et Ambulancedanmark.
Lige nu har Danmark et ambulanceberedskab med dygtige, kompetente ambulancereddere.
Så er det i hvert fald slået fast.
Men vi har en forkert struktur i forhold til at møde de fremtidige udfordringer.
Vi har behov for en national opbygning med eksperter, som styrer og koordinerer hele det præhospitale område.
Det er især, når målet er ensartet kvalitet og ligebehandling på tværs af landet.
Et nationalt akutberedskab er nødvendigt af primært tre årsager: Borgerne i de fem regioner sikres ensartet service på det præhospitale område.
Ambulancereddere og paramedicinere sikres ensartede arbejdsvilkår og uddannelse.
Og allervigtigst er det, at det præhospitale område inden for de kommende år vil blive mødt af en tsunami af ny teknologi, bl.a. kunstig intelligens.
Her vil regionerne enkeltvis ikke have ressourcer til at evaluere og implementere ny teknologi.
Derfor behøver vi et fremtidssikret, nationalt ledet akutberedskab.
Jeg ved, at det her forslag vil kræve nogle investeringer og omstrukturering.
På sigt vil det ikke kun redde liv.
Det vil også optimere vores sundhedsvæsen og skabe økonomisk rationale samt økonomisk gevinst, og med snak om voksende militærinvesteringer for mange, mange milliarder kroner skal der også fokuseres på det civile beredskab.
National robusthed hænger sammen med følelsen af national identitet.
Det handler om national resiliens.
Det handler om rettidig omhu.
Jeg håber, at Folketinget vil behandle dette forslag med den seriøsitet, det fortjener, og at vi sammen kan tage et vigtigt skridt mod et mere retfærdigt, effektivt og trygt akutberedskab i Danmark.
Jeg ser frem til debatten.
Tak for ordet, formand.
Tak til sundhedsministeren for talen og også for at tage det her område meget seriøst.
Jeg håber jo, at landets sundhedsminister også husker – især i forhold til al den snak, der er lige for tiden, om oprustning af forsvaret – at gøre det civile beredskab mere robust.
Jeg er godt bekendt med, at man tilbage i 2024 afsatte 50 mio. kr. til eksempelvis som i det her tilfælde ambulancetjenesten, men det er jo 1 promille, i forhold til hvor meget der er sat af.
50 mia. kr. er der lige sat af til en accelerationsfond til forsvaret.
Og når man fra regeringens side af prioriterer forsvaret, sådan som regeringen gør, så burde det vel også være på sin plads, at landets sundhedsminister måske også i højere grad prioriterede nogle flere midler til at sikre, at vi kunne få de her nationale standarder, hvor Rigsrevisionen jo også er ude at påpege, at de private faktisk i det her tilfælde gør det lidt bedre end regionerne selv.
Så hvad tænker ministeren?
Kan ministeren ikke snakke med regeringen om at få lidt flere midler til det her område?
Sophie Løhde (V), 2025-02-28:
Jo, og vi er også optaget af, hvad vi får ud af de midler, som vi afsætter
Men der er jo tale om en lidt forkert præmis.
Altså, nu redegør jeg jo også i min tale for, at vi faktisk ad to omgange har afsat trecifrede millionbeløb til at styrke akutberedskabet.
Det gjorde vi med aftalen tilbage fra 2022 i forhold til at få etableret 15 ekstra akutberedskaber på tværs af de fem regioner.
Og det har vi jo også senest gjort i forbindelse med finansloven sidste år ved at afsætte i alt 275 mio. kr. til også at styrke akutberedskabet.
Det er rigtigt, at spørgeren her i dag ikke er en del af det flertal, der stod bag finansloven, og dermed heller ikke har været med til at sætte pengene af til at styrke akutberedskabet.
Men det er jo sådan set nogle betydelige ekstra merbevillinger, der er kommet i forhold til at styrke det her vigtige område.
Senest har vi så også som led i sundhedsreformen aftalt, at regionerne også skal forpligtes til at efterleve mål, også for den akutte sundhedsindsats.
Kris Jensen Skriver (S), 2025-02-28:
Tak for ordet, og tak til hr. Mike Villa Fonseca for at fremsætte det her beslutningsforslag.
Beslutningsforslaget er vigtigt, også for vores landdistrikter.
Jeg har fornøjelsen af at være næstformand i Udvalget for Landdistrikter og Øer her i Folketinget.
Jeg skal således hilse og sige, at spørgsmålet om responstider for ambulancer og lægebiler er noget af det, som fylder rigtig meget derude.
For det er jo noget af det, der er allermest afgørende overhovedet i hele vores velfærdssamfund, altså at hjælpen kommer frem hurtigt, når uheldet er ude og vi har allermest brug for det.
Derfor vil jeg også gerne starte med at slå fast, at vi i Socialdemokratiet deler forslagsstillerens ønske om at sikre større geografisk lighed i sundhed på tværs af landet, også på det præhospitale område.
Vi skal i hele Danmark kunne regne med, at hjælpen kommer hurtigt frem, uanset om vi taler om borgere i Københavns indre by, eller om man er borger i Grindsted, hvor jeg kommer fra.
Jeg kan dog også allerede nu afsløre, at vi i Socialdemokratiet ikke mener, at løsningen er at nedlægge de regionale akutberedskaber.
Vi mener tværtimod, det er afgørende, at vi fastholder en stærk lokal forankring og demokratisk styring af vores sundhedsvæsen, også på det præhospitale område.
Netop fordi det betyder så meget for borgernes oplevelse af tryghed, skal de også kunne stille politikerne til ansvar.
Kort sagt mener vi, at regionalt valgte politikere har et bedre blik for, hvordan det er bedst at organisere indsatsen.
Det er ikke en opgave, som skal ligge hos en styrelse i København, eller hvor forslagsstilleren nu havde tænkt sig at det skulle ligge.
Det er kun 3 måneder siden, at vi indgik en stor aftale om en sundhedsreform.
En af hovedambitionerne var netop at skabe mere lighed i sundhed på tværs af landet, bl.a. med en bedre fordeling af lægerne.
Med sundhedsreformen fastholder vi regionerne som den primære ramme for driften af sundhedsvæsenet.
Det gælder også det præhospitale område, som selvfølgelig skal tænkes tæt sammen med hospitalerne.
Reformen lægger bl.a. op til, at den præhospitale indsats skal samtænkes med nye hjemmebehandlingsteams og akutsygeplejen, som også får hjemme i regionerne.
Så også af den grund må vi afvise forslaget.
Afstandene i f.eks. Sydjylland, hvor jeg er valgt, bliver ikke kortere, fordi der oprettes et statsligt akutberedskab.
Som indenrigs- og sundhedsministeren var inde på i sin besvarelse, er der allerede i dag masser af samarbejde og koordinering mellem regionernes akutberedskaber.
Det gør regionerne eksempelvis i håndteringen af opkald til 112.
Den nuværende organisering står altså ikke i vejen for, at vi kan sikre den bedst mulige udnyttelse af ambulancer på tværs af landet.
Ud over bedre rammer
Vi har i alt afsat 275 mio. kr. over de næste 2 år, som ministeren også lige har redegjort for.
Vi mener som sagt, at det er vigtigt, at vi fortsat har et sundhedsvæsen med regioner og folkevalgte politikere, også når det kommer til vores akutberedskab.
Vi har med sundhedsaftalen og de målrettede midler til akutberedskaber skabt endnu bedre forudsætninger for at skabe lighed på tværs af landet.
Tak for ordet.
Mike Villa Fonseca (UFG), 2025-02-28:
Tak for det.
Tak til hr. Kris Jensen Skriver fra Socialdemokratiet.
Jeg tænker, at hr. Kris Jensen Skriver er inde som vikar for sundhedsordføreren for Socialdemokratiet, så jeg skal nok prøve ikke at stille for mange spørgsmål.
Jeg vil i forhold til landdistrikterne stille ordføreren et spørgsmål.
Nu ved jeg ikke, om ordføreren har læst Sundhedsstrukturkommissionens rapport, men hvis man læser den, ser man meget tydeligt, at afhængigt af befolkningstæthed, geografi og demografi er vilkårene mellem regionerne forskellige.
Og for mit vedkommende bekræfter det jo min overbevisning om, at så er der noget i regionerne, der er skævt, selv om det er regionspolitikere, der bestemmer det.
Men hvis der er ulighed i sundhed nu og vi ikke ændrer på strukturen, hvordan skal vi så sikre, at man nede, hvor hr. Kris Jensen Skriver bor, er sikre på, at der er høj nok dækning af ambulancer, at der er god responstid og – en anden ting – at kvaliteten er høj hos det sundhedspersonale, der kommer?
Kris Jensen Skriver (S), 2025-02-28:
Jeg vil også gerne rose forslagsstilleren for at have så stærkt fokus på, at der er gode responstider for ambulancer i hele landet.
Det synes jeg også selv er meget, meget vigtigt.
Derfor er det også godt, at vi får den debat i dag netop omkring det.
Det er jo fuldstændig rigtigt, at det her med regionerne har været en del af diskussionen.
Som jeg ser det, handler det om at sige, at hvis vi skal behandle alle i Danmark ens – og det er i bund og grund det, vi gerne vil også på det her område – så er vi nødt til også at sige, at der er forskel på områderne, og derfor er det godt, at der sidder nogle regionsråd, som er tættere på de faktiske forhold i den konkrete region.
Der er stor forskel på, at man f.eks. har brug for en sociolance i København, og det, man har brug for i Region Syddanmark, hvor jeg selv bor.
Derfor er det positivt, at der sidder nogle folkevalgte politikere, der bliver stillet til ansvar for – det gør de her i november måned – hvordan man laver den gode indsats i de regioner.
Og de steder, hvor det så giver mening at koordinere på tværs, f.eks. i forhold til 112, er det også rigtig positivt, at man gør det.
Mike Villa Fonseca (UFG), 2025-02-28:
Tak for det.
Nu er det jo sådan, at mit forslag blev fremsat, lidt inden selve sundhedsaftalen faldt på plads.
Men der er lige nu her indkommet en beretning fra Rigsrevisionen, og et konkret eksempel er, at lige om lidt har regeringen og Socialdemokratiet en plan om, at Region Sjælland og Region Hovedstaden skal lægges sammen.
Man har f.eks. avancerede paramedicinere i Region Sjælland, og det har man ikke i hovedstaden.
Hvad gør man så med de ambulancereddere dér?
Skal de så nedgraderes, eller skal man implementere nationalt, at der er avancerede paramedicinere i hele landet og ikke kun i Region Sjælland?
Kris Jensen Skriver (S), 2025-02-28:
Tak for det.
Hvis jeg forstår ordføreren ret, synes jeg måske, ordføreren taler lidt imod sin egen intention om at lave noget mere nationalt, for netop ved, at det bliver den nye region, der skal tage hensyn til det, vil der sidde nogle politikere fra de her områder, der ved, hvordan forholdene er.
Og det synes jeg sådan set er rigtig positivt.
Mike Villa Fonseca (UFG), 2025-02-28:
Jeg ved det ikke, men det har jo drillet lidt med teknologien de sidste par dage.
Jeg kunne godt tænke mig at høre Venstres ordfører om noget.
For det har vel en betydning.
Hvis man ikke har økonomisk kontrol og styring, kan det være, at de midler kunne have været brugt et andet sted.
En anden ting, de også påpeger, er jo, at det private i det her tilfælde faktisk gør det bedre end det offentlige, og i det her tilfælde ville det jo så være regionerne selv.
Så har ordføreren en holdning til, om det skal være privat eller offentligt i forhold til ambulancedriften?
Erling Bonnesen (V), 2025-02-28:
Jeg tænker, at det er godt, at vi har Rigsrevisionen til hele tiden at holde godt, skarpt øje med tingene, sådan at man kan pege på de ting, der hele tiden skal være fokus på for at gøre det bedre.
I nogle situationer kan det være den ene part, der gør det bedre, og så kan det være, at det er en anden, der gør det.
Der tænker jeg da også, at man altid skal have de bedste til det, og det er jeg sikker på at man sørger godt for i regionerne, for de er helt tæt på, hvad opgaven er i deres egne områder.